VENDIM
Nr. 136, datë 28.3.2023

PËR FILLIMIN E FUNKSIONIMIT TË GJYKATËS SË SHKALLËS SË PARË TË JURIDIKSIONIT TË PËRGJITHSHËM SHKODËR
(Ndryshuar me vendimin nr. 254, datë 20.5.2026)
(I përditësuar)

Këshilli i Lartë Gjyqësor, mbështetur në nenet 135, pika 1, 147, pika 1, 147/a, shkronja “ë” të Kushtetutës së Republikës së Shqipërisë, nenet 13 dhe 66 të Ligjit nr. 98/2016 “Për organizimin e pushtetit gjyqësor në Republikën e Shqipërisë” i ndryshuar, nenin 44 të Ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, i ndryshuar, si dhe nenin 61, paragrafi 2, shkronja “ë” të Ligjit nr. 115/2016 “Për organet e qeverisjes së sistemit të drejtësisë”, i ndryshuar, me propozim të Komisionit të Planifikimit Strategjik, Administrimit dhe Buxhetit,


VENDOSI:

SEKSIONI I
DISPOZITA TË PËRGJITHSHME

Neni 1
Emërtimi dhe selia 
(Ndryshuar togfjalësh në pikën 3 me vendimin nr. 254, datë 20.5.2026)

[bookmark: _GoBack]1. Gjykata e Rrethit Gjyqësor Shkodër emërtohet Gjykata e Shkallës së Parë e Juridiksionit të Përgjithshëm Shkodër.
2. Gjykata e Shkallës së Parë e Juridiksionit të Përgjithshëm Shkodër fillon funksionimin më datë 1.5.2023.
3. Selia e Gjykatës së Shkallës së Parë të Juridiksionit të Përgjithshëm Shkodër është në Shkodër, në adresën: Rruga “Et’hem Osmani”.
4. Gjykata e Rrethit Gjyqësor Pukë, ndërpret veprimtarinë më datë 30.4.2023.

SEKSIONI II
ORGANIZIMI DHE FUNKSIONIMI I GJYKATËS SË SHKALLËS SË PARË TË 
JURIDIKSIONIT TË PËRGJITHSHËM SHKODËR

Neni 2
Gjyqtarët e Gjykatës së Shkallës së Parë të Juridiksionit të Përgjithshëm Shkodër

1. Numri i gjyqtarëve të Gjykatës së Shkallës së Parë të Juridiksionit të Përgjithshëm Shkodër përcaktohet me akt të veçantë të Këshillit të Lartë Gjyqësor.
2. Gjyqtari i emëruar/caktuar në një pozicion të përhershëm në Gjykatën e Rrethit Gjyqësor Shkodër qëndron në pozicion në strukturën e Gjykatës së Shkallës së Parë të Juridiksionit të Përgjithshëm Shkodër.
3. Gjyqtari i emëruar/caktuar në një pozicion të përhershëm në Gjykatën e Rrethit Gjyqësor Pukë, të cilit i suprimohet pozicioni për shkak të riorganizimit gjyqësor, transferohet në pozicion të përhershëm në strukturën e Gjykatës së Shkallës së Parë të Juridiksionit të Përgjithshëm Shkodër.

SEKSIONI III
ORGANET E ADMINISTRIMIT GJYQËSOR

Neni 3
Organet e administrimit gjyqësor

1. Kryetari i Gjykatës së Shkallës së Parë të Juridiksionit të Përgjithshëm Shkodër zgjidhet nga Këshilli i Lartë Gjyqësor sipas përcaktimit të ligjit “Për statusin e gjyqtarëve dhe prokurorëve në Republikën e Shqipërisë”, i ndryshuar. 
2. Në mungesë të kryetarit të Gjykatës së Shkallës së Parë të Juridiksionit të Përgjithshëm Shkodër, kompetencat ushtrohen nga zëvendëskryetari i gjykatës deri në zgjedhjen e kryetarit.
3. Zëvendëskryetari në detyrë i Gjykatës së Rrethit Gjyqësor Shkodër qëndron në detyrën e zëvendëskryetarit të Gjykatës së Shkallës së Parë të Juridiksionit të Përgjithshëm Shkodër deri në përfundim të mandatit, me përjashtim të rasteve kur ka shkaqe për mbarimin e statusit të magjistratit.
4. Këshilli i Lartë Gjyqësor me propozim të Komisionit të Ristrukturimit cakton Kancelarin në detyrë të Gjykatës së Shkallës së Parë të Juridiksionit të Përgjithshëm Shkodër. 
5. Këshilli i Gjykatës së Shkallës së Parë të Juridiksionit të Përgjithshëm Shkodër, deri në zgjedhjen e kryetarit dhe emërimin e kancelarit, përbëhet nga zëvendëskryetari, kancelari në detyrë dhe gjyqtari me përvojën profesionale më të gjatë si gjyqtar në datën e fillimit të funksionimit të Gjykatës së Shkallës së Parë të Juridiksionit të Përgjithshëm Shkodër.

SEKSIONI IV
ADMINISTRIMI I BRENDSHËM GJYQËSOR

Neni 4
Administrata gjyqësore

1. Administrata gjyqësore e Gjykatës së Rrethit Gjyqësor Shkodër, e përbërë nga punonjësit që ushtrojnë shërbimet gjyqësore, administrative dhe mbështetëse sipas përcaktimit të ligjit, vijon të ushtrojë veprimtarinë pranë Gjykatës së Shkallës së Parë të Juridiksionit të Përgjithshëm Shkodër dhe nuk i nënshtrohet procesit të ristrukturimit. 
2. Administrata gjyqësore e Gjykatës së Rrethit Gjyqësor Pukë i nënshtrohet procesit të ristrukturimit.
3. Këshilli i Lartë Gjyqësor përcakton me akt të veçantë krijimin dhe funksionimin e Komisionit të Ristrukturimit, sipas ligjit.
4. Rregullat standarde për strukturën dhe organika e administratës gjyqësore të Gjykatës së Shkallës së Parë të Juridiksionit të Përgjithshëm Shkodër, përcaktohen me akt të veçantë të Këshillit të Lartë Gjyqësor.

SEKSIONI V
TRANSFERIMI DHE MENAXHIMI I ÇËSHTJEVE GJYQËSORE

Neni 5
Transferimi i çështjeve gjyqësore

1. Çështjet gjyqësore të regjistruara në gjykatat e rretheve gjyqësore Shkodër e Pukë deri në datën 30.4.2023, por që nuk kanë përfunduar sipas ligjit, transferohen në Gjykatën e Shkallës së Parë të Juridiksionit të Përgjithshëm Shkodër.
2. Çështjet gjyqësore që transferohen në Gjykatën e Shkallës së Parë të Juridiksionit të Përgjithshëm Shkodër, regjistrohen në regjistrat manualë dhe sistemin elektronik të menaxhimit të çështjeve ICMIS. 
3. Për zbatimin e pikës 1 dhe 2 të këtij neni ngarkohet Departamenti i Administrimit të Gjykatave dhe Teknologjisë së Informacionit pranë Këshillit të Lartë Gjyqësor.  

Neni 6
Menaxhimi i çështjeve gjyqësore

Çështjet gjyqësore të transferuara në Gjykatën e Shkallës së Parë të Juridiksionit të Përgjithshëm Shkodër nuk i nënshtrohen rindarjes me short. Këto çështje vijojnë të shqyrtohen nga i njëjti trup gjykues.

SEKSIONI VI
PËRGJEGJËSITË BUXHETORE DHE FINANCIARE

Neni 7
Përgjegjësitë buxhetore dhe financiare

Gjykata e Shkallës së Parë e Juridiksionit të Përgjithshëm Shkodër, brenda muajit maj 2023, mbështetur në legjislacionin në fuqi, përmbush të gjitha detyrimet dhe përgjegjësitë që rrjedhin nga mbyllja më datë 30.4.2023 e aktivitetit ekonomiko-financiar të Gjykatës së Rrethit Gjyqësor Pukë. 

Neni 7
Hyrja në fuqi e vendimit

Ky vendim hyn në fuqi me botimin në Fletoren Zyrtare.

PËR KËSHILLIN E LARTË GJYQËSOR
KRYETARE
Naureda Llagami
